Швецием къикIа журналистым ШахэкIеишхуэ къыхех
Тиражышхуэ хъууэ махуэ къэс Швецием къыщыдэкI «Dagens Nyheter» газетым мыгувэу къытехуэнущ Кавказым и тенджыз ФIыцIэ Iуфэр зи хэкужьу щыт шапсыгъ адыгэхэм я тхыдэм, щэнхабзэм, иджырей гъащIэм ятеухуа тхыгъэшхуэ.
Зи гугъу тщIы газетым и корреспондент Невеус Ингмар иджыблагъэ ШахэкIеишхуэ (Кичмай Ин) шапсыгъ къуажэм щыIащ. Скандинавием щыщ журналистыр Сочэ къыщIэкIуар Къуэбыдэ (Красная Поляна) щрагъэкIуэкI дунейпсо къэпщытэныгъэ зэпеуэхэм кърикIуахэм щыгъуазэ захуищIын щхьэкIэщ. А къалэныр зэфIигъэкIа иужь, Невеус Ингмар Шахэ псыхъуэ дыхьащ. Аращ зыдэтыр ар хьэщIапIэ здаша шапсыгъ къуажэри.
Бысымхэм журналистым кърагъэплъыхьащ ШахэкIеишхуэ жылэр зэрыгушхуэ нэгузыужьыпIэхэу «Псыкъелъэ 33»-р, Кавказ зауэм хэкIуэдахэм я фэеплъыр, Мыгу лIакъуэм я щIыхь пхъэбгъур, Ацумыжьхэ я унагъуэм къызэригъэпэща лъэпкъ-щэнхабзэ пщIантIэр, нэгъуэщIхэри. ХьэщIэм псори фIэгъэщIэгъуэнт: адыгэхэм я тхыдэм теухуа напэкIуэцIхэри я хабзэ-бзыпхъэхэри. Ар щIэупщIэрт цIыхубэм хуэсакъыу нобэм къигъэса IэщIагъэхэм, лъэпкъ шхыныгъуэхэм, апхуэдэуи, езы шапсыгъхэм захъумэжын, заужьын папщIэ щыIэ хэкIыпIэхэм, нэгъуэщIхэми.
— Урысейм сэ куэдрэ сыкъокIуэ, — жиIащ Невеус Ингмар, «Шапсугия» газетым и корреспондентым щепсалъэм. — Ауэ Кавказым иджы етIуанэу сыкъихьэу аращ. Илъэситху и пэ Шэшэныр зэзгъэлъагъун схузэфIэкIащ. Мы иужьрей гъуэгуанэм къриубыдэу Сочэ щыслъэгъуар телъыджэ дыдэ сщыхъуащ. Зэпеуэхэм хуагъэхьэзыра ухуэныгъэхэмрэ абыхэм щекIуэкI зэхъуэкIыныгъэхэм я инагъымрэ уогъэщIагъуэ. КъищынэмыщIауэ, апхуэдизу щIэгъэхуэбжьауэ иджырей дунейм зыщиужь мы лъэхъэнэм, зи бжыгъэкIэ куэд мыхъу адыгэхэм фи хабзэмрэ бзыпхъэмрэ, абы фи дуней тетыкIэри щIыгъуу, зэрыфIыгъыжыфыр телъыджащэкъэ?! Мыбдежым зыми емыщхь гъащIэ зэрыщекIуэкIыр зыхыбощIэ. Ар гъэнщIащ зэпIэзэрытыгъэрэ лэжьыгъэкIэ — адэжьхэм къыхуагъэна хабзэхэм зэрытетым гу лъыботэ. Шапсыгъхэм хьэщIэ зэрырагъэблагъэм ебгъэщхь хъун зы щIыпIи щыслъэгъуакъым. Сигуми си псэми къабгъэдэкIыу сыфхуохъуахъуэ мы щIыпIэм исхэм мамырыгъэ фиIэну, ехъулIэныгъэрэ тхъэгъуэрэ фыщымыщIэну!
Ныбэ Анзор.
